정조 20년
丙辰十一月初九日辰時上御誠正閣大臣備局堂上引見入侍時左副承旨李海愚假注書李弘謙事變假注書洪致榮記事官金景煥記注官金良倜右議政尹蓍東行上護軍鄭民始金持默李柱國行兵曹判書鄭好仁行禮曹判書閔鍾顯刑曹判書李得臣大護軍李敬懋李在學金載瓚戶曹判書李時秀水原留守趙心泰行副護軍徐有大李漢豊以次進伏記上曰左承旨入侍賤臣承命出傳與行左承旨李書九偕入進伏蓍東曰近日日氣甚寒聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣蓍東曰昨日金文正陞配文廟禮旣順成士林興起輿情胥悅此我聖上正士趨定民志之至意也臣實欽仰也上曰曠典克擧事若待今予爲斯文甚幸也上敎鍾顯曰今日頒敎時參班服色以朝服磨鍊此是舊例乎鍾顯曰先朝丁酉以權停禮爲之而用朝服故今番亦依此擧行也上曰次對爲之蓍東曰同文彙考續編添錄年次已過堂上一員當爲照勘矣行左承旨李書九承文提調差下使之校正刊印何如上曰依爲之出擧條仍敎書九曰彼此使行月日曾命閣臣有所輯錄成書者此亦取見仍定書名一體刊行可也上曰吏判不入來乎蓍東曰病不入來矣上曰亞銓有難續續新通而再昨有前望入之之命矣未及受點原望混下該曹錯認以前望還下開政時遂以權裕新通擬入而新通人姓名書在望單後帖予則只見前面以徐龍輔點下矣昨日問于承宣知有新通蓋此人之通擬是職卽是早晩間事亦是當爲之人而今番適當前望混下之際有此擬入此亦莫知爲而爲者也當初前望混下之時政院之不爲微稟未免疎忽此則責在承宣矣且李魯春擬修撰而受點此人則前日筵中旣有無礙調用之命固當擬望予欲於前望點下而未果矣今政見擬故果亦下批矣蓍東曰事皆有時自然如此莫知而爲誠如聖敎矣上曰頃者一儒臣事此實出於責備之意矣今則從享盛典旣已順成宜有節拍矣仍命書傳敎曰前參議李城輔敍用又命書傳敎曰今旣敍用前經筵官李城輔仍任今日政啓下意在責備且況儒臣之因事罷削卽亦美規古則不參班列遞罷現告亦不以儒臣拔之此蓋官職自有朝廷體貌而然今人固陋必以向來譴罷之擧看作礙眼而固知儒臣不以此爲深引之端此意下諭仍令依例乘馹上來察職之意一體下諭上曰向以從享疏事有儒生被罰之事其時似因成均館草記而有所處分矣泮堂俱不登筵禮判知之乎鍾顯曰伊時泮堂以儒生所懷草記果有處分矣上命書傳敎曰從享禮成爲斯文甚幸向因泮堂草記有特命施罰之諸生不折之義宜假色笑一倂蕩滌事分付成均館蓍東曰聖敎如此誠爲包容之盛德矣蓍東曰厚州設鎭事重臣鄭民始曾經北伯熟諳形便不可不及今商確決定矣上曰予果欲言之矣重臣今旣登筵詳陳可也民始曰厚州設鎭豈不爲好而此地雖屬北道距三水絶遠實與廢四郡接界故設置四年故相尹趾仁建白而罷之事在肅廟朝乙卯矣上曰聞其前亦嘗設置六十年而始罷云矣民始曰我國疆域之內周行無礙而獨西北兩界因厚州與癈四郡之空棄沿邊一帶不能相通故故相臣南九萬之必欲設厚州者正以此也然但厚州三水相距屢百里重峯疊嶺道路險阻其間鎭堡莫不凋殘惟魚面稍勝而與厚州隔一大嶺今若移三水於魚面又設閭延茂昌等邑則足爲厚州聲援而旣不如此只設厚州則形勢孤絶永久無弊固未可必且聞閭延祥覇坪將屬厚州而閭延之地惟此坪稍爲開曠云今若屬之厚州則設有復設閭延之議將無所施今則馬馬海把守緣江而上直抵三水境而若設厚州則馬馬海把守必不欲越入他鎭境矣厚州設置之後西六鎭亦當量宜撤罷而江口雖曰殘鎭處在厚州烏梅兩江交會之地最爲衝要決難撤罷其次神方廟坡等鎭相去近或爲四五十里遠或爲八九十里此若撤罷則數百里之間人煙必將斷絶此亦爲可悶矣上曰大臣之意何如蓍東曰厚州土地膏沃人民旣多入居卽今事勢設鎭則斷不已矣而三水之凋弊專由於貂蔘之失利魚面移邑之議從後商處亦爲未晩至於祥覇坪之割屬惟閭延復設之前似無少妨矣民始曰厚州地處江邊向南開野稍爲低平比之三甲地勢果勝且是沃土設鎭固宜而三水移邑之議民情同願亦惟久矣但設鎭之後若以入居民戶皆屬鎭民則必將渙散無餘此亦不可不念也蓍東曰此則果如重臣之言若屬鎭民則必無奠居之理矣上曰如上土例則或可無弊乎民始曰上土則爲江界之別中營鎭內民事皆爲主管矣上曰然則厚州亦屬三水地而仍設一別中營似爲便宜今日決定鎭將則以李健秀仍差無妨矣蓍東曰臣等未及爛商筵退後與重臣更爲相議便否始可決定矣上曰以草記爲之可也上曰向以米條請得事戶惠堂有相持之端而日前見本司草記卿之論理似出於調停之意也蓍東曰惠堂之防塞誠爲過矣而戶判之反以均廳詳定欲爲減給者豈非激乎臣之愚見實如此非出於調停彌縫之意也上敎民始曰卿曾經惠堂必詳知其裏面此事之彼此得失果何如民始曰臣意則戶曹詳定四兩較諸惠廳詳定六兩則不及焉比之均廳詳定三兩七錢則有餘焉然則以戶曹詳定價爲定者於彼於此恐無依據且惠廳得此三千兩剩錢歸屬於何處乎豫買則惠堂之防塞勢固然矣上曰彼此無所據果如卿言而至於豫買一款則當初石數不至甚多而價本酌定亦依結米價磨鍊此實出於均廳設施後一時權宜斷非先朝本意而年久之後經費漸竭豫買自致夥多今若又許他司之豫買則後弊難言有司之臣安得不防啓乎惠廳米之以均廳詳定價買用則故相鄭弘淳爲戶判時亦有此例矣時秀曰然矣上曰欲一問於卿等而處之故該司草記尙不賜批矣上敎民始曰今年舟橋之成比前稍早日寒又如此舡人輩果能無弊乎民始曰舡人輩結幕守直不爲露處故別無弊端矣臣之行公纔爲數日故姑未往審而方欲從近出見矣上曰欄干覆蓋以備風雪乎民始曰然矣上曰欄干除之無妨乎時秀曰欄干之設非爲觀美專爲人馬雜踏之時設爲防限之意則斷不可除之也上敎時秀曰儀軌校準尙今無期該堂徐龍輔有身病尹行恁有親病何以則速校整耶時秀曰臣見方次次考閱溫幸陪從錄亦同爲裒輯而似難今年內告訖也上曰各年儀軌合爲一通文字然後整理通考可以次第編摩矣整理事務重臣鄭民始自初句管此書編輯不可不參聞矣蓍東曰整理儀軌校正之役尙未訖工而堂上多有故云行上護軍鄭民始堂上加差使之察任何如上曰依爲之出擧條上敎心泰曰城役儀軌亦當何時告成乎心泰曰草本則已成而正書未爲之必欲於今年內訖工而亦未的期矣上曰卷帙當爲幾何心泰曰爲十一卷矣上曰以十卷分編可也又敎曰謄書之勞反有甚於刊印然則直刊印爲好矣而物力當自城役所擔當以謄書所費足可以刊印乎心泰曰似可相當矣民始曰竝內入件與分藏件則卷數殆近百卷若爲謄書則必多誤書刊印最便矣上曰然則以刊印擧行可也又敎曰儀軌凡例每以各條分秩此書亦如此乎心泰曰然矣上曰秩秩編摩隨成隨印則歲前足可以訖役矣且圖則爲幾許張乎心泰曰爲三十餘張矣上曰此則以木板模刻則亦似不難矣大抵城役所費幾近八十萬惟呂宅祚願納萬兩終涉未妥其外則四面八方少無苟且事面正當且今春植木時九邑之民將爲赴役故爲軫此弊有略干人賞加此亦出於不得已之故也事關華城爲所重不欲有一毫苟簡者卽予本意也此書刊行使擧世人曉然知城役本末可也蓍東曰自城役設施至于告完而不費一民之力運自宸衷無事速成擧切欽誦之不暇也心泰曰本府城役今已告完儀軌當次第擧行而內入之爲幾件各處分上之亦爲幾件趁今停當然後可以酌量修正故敢此仰達矣上曰內入三件三處史庫內閣政院備邊司兵曹及內外營各藏一件摠理大臣監董堂上都廳各頒一件以整理鑄字印出今年內爲之可也出擧條上曰統制使何當下去乎心泰曰待儀軌畢役後下去則拖至何時而草件已成故昨日上來從速歷辭矣上曰儀軌略干就緖後下去可也心泰曰城役都廳受去印信限儀軌畢役行用何如上曰依爲之出擧條上敎得臣曰日前輕囚放釋時進去承旨以邪學人孫敬允頗有改悟之意故直爲放送云果然否得臣曰臣欲限今歲牢囚令渠同類皆歸感化後已而今旣徑釋雖無可論厥漢則自月前顯有悔悟之色矣上曰承旨輕先放釋故仍令承旨種種招致曉諭以驗其革心之眞僞卿亦提飭也得臣曰殺獄干連罪人李錫祉等亦以輕囚見放矣上曰然則承宣事極爲率爾矣蓍東曰今聞刑曹判書李得臣奏對之言則向者輕囚放釋命下之日殺獄干連罪人韓德山李錫祉混入放帙云該曹之置此兩人於輕囚者未知何故而奉命承宣之循例放釋而回奏事屬不察其時當該承旨罷職兩漢還囚推覈事分付該曹何如上曰依爲之出擧條載瓚曰今年江界別貿人蔘領來邑裨前郞廳許塾卽昨年領來之人而昨年因本院提調筵稟依例賞加事允下而該曹尙不成給竟未蒙加資之典云依受敎旣經筵稟且已蒙允而該曹之未卽成給以致經歲者事甚未安故敢此仰達矣上曰所重何如則該曹擧行極爲駭然而安知非該房之不爲知委而然乎該堂或該房承旨中當該人査實爲先從重推考該裨許塾近於疊加令兵判相當職差下可也出擧條載瓚曰咸鏡監營別貿人蔘日前已爲封入而施賞給價一依江界例施行事曾有受敎矣今年本邑別貿人蔘領來裨將出身李益源營校出身金光春依例賞加最高重採納人嘉善都啓衫旣不滿兩重帖加置之令本道從優施賞價本則分輕重各該採納人等處一一優厚上下後以會付穀會減之意分付該曹及該道何如上曰依昨年例爲之嘉善都啓衫採納重數亦近於一兩帖加今日內成送可也出擧條好仁曰此人非出身也且無相當見窠何以爲之乎上曰來頭隨窠差下可也上敎持默曰卿之楸行當於何日乎持默曰再明當呈辭而十七日間欲爲辭朝矣上曰先卿在訓將時嘗有呈辭往春川之事卿知乎持默曰春川之行臣未記得而楊州則果爲往來矣上曰曾前則將臣請由大臣果筵稟爲之矣今卿此行亦不偶然今日呈辭十二日下去念後徐徐入來可也命書榻敎曰政官牌招開政仍命退諸臣以次退出